Document ID: 32013R0772

A BIZOTTSÁG 772/2013/EU RENDELETE
(2013. augusztus 8.)
a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található difenil-amin legmagasabb megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, valamint 18. cikke (1) bekezdésének b) pontjára,
mivel:
(1)
A difenil-amin tekintetében a megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg. A difenil-amin tárgyát képezte a difenil-aminnak a 91/414/EGK bizottsági irányelv I. mellékletébe történő fel nem vételéről és az ezen anyagot tartalmazó növényvédő szerek engedélyezésének visszavonásáról szóló, 2009. november 30-i 2009/859/EK bizottsági határozatnak (2), valamint a difenil-amin hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról szóló, 2012. június 29-i 578/2012/EU bizottsági végrehajtási rendeletnek (3).
(2)
Az Európai Élelmiszerbiztonsági Hatóság (a továbbiakban: Hatóság) - elsősorban a fogyasztókat érintő kockázatokat megvizsgálva - 2011. augusztus 22-én a 396/2005/EK rendelet 12. cikke (1) bekezdésének megfelelően indokolással ellátott véleményt (4) adott ki a difenil-amin tekintetében érvényben lévő MRL-ekről. Ezt a véleményt továbbította a Bizottságnak és a tagállamoknak, valamint hozzáférhetővé tette a nyilvánosság számára.
(3)
A Hatóság e véleményében nem ajánlja sem a difenil-amin felvételét a 396/2005/EK rendelet IV. mellékletébe, sem a CXL-ek felvételét az említett rendelet II. mellékletébe.
(4)
Valamennyi, difenil-amint tartalmazó növényvédő szerre vonatkozó érvényes engedély visszavonásra került. E hatóanyag II. és III. mellékletben meghatározott MRL-jeit ezért törölni kell, kivéve az alma és a körte esetében.
(5)
A difenil-amin alma és körte esetében való alkalmazása tekintetében a tagállamok, a harmadik országok és az élelmiszer-ipari vállalkozók tájékoztatták a Bizottságot a kezeletlen almát és körtét érintő elkerülhetetlen keresztszennyeződésről, amely a difenil-amin maradékanyagának raktárakban - különösen gépeken, felületeken és tárolókon, különös tekintettel a tárolóedényekre - való előfordulásából adódik, és amelynek teljes mértékű eltávolítása e szakaszban technikailag nem megvalósítható.
(6)
A keresztszennyeződés nyomon követésének adatai alapján - a difenil-amint övező fogyasztói aggodalmakból adódóan - helyénvaló olyan, a lehető legalacsonyabb szintű ideiglenes MRL megállapítása, amely még lehetővé teszi a kezeletlen alma és körte szokásos módon való forgalmazását és kereskedelmét.
(7)
Mivel a Hatóság megállapította, hogy számos adat hiányzik a difenil-amin dossziéjából, ezért e szakaszban nem lehet végső fogyasztói kockázatértékelést végezni, azonban ésszerűen várható, hogy a 0,1 mg/kg értékű ideiglenes MRL, amely ötvenszer alacsonyabb a jelenlegi 5 mg/kg MRL értéknél, nem jelent elfogadhatatlan kockázatot a fogyasztókra.
(8)
A 396/2005/EK rendelet 16. cikkének (2) bekezdése értelmében a Bizottság a jövőben rendelkezésre álló új nyomonkövetési adatok és egyéb új rendelkezésre álló tényezők alapján e rendelet hatálybalépését követő két éven belül felülvizsgálja a helyzetet.
(9)
A 396/2005/EK rendeletet ezért ennek megfelelően módosítani kell.
(10)
A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.
(11)
Az új MRL-ek kapcsán - a Kereskedelmi Világszervezeten keresztül - kikérték az Unió kereskedelmi partnereinek véleményét, és megállapításaikat figyelembe vették.
(12)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II., III. és V. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet azonban 2014. március 2-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. augusztus 8-án.

Labels: 1
17
0
3
6